Uprising Reggae Festival 2011
Uprising reggae festival, popredný slovenský festival, bude aj tento rok rozlúčkou s letom ako sa patrí. 26. a 27. augusta na Zlatých pieskoch v Bratislave vystúpi špička reggae, dancehallu, hiphopu, ska, dubu, dubstepu, jungle a latina. Medzi headlinerov festivalu, ktorý otvorí svoje brány už po štvrtýkrát, patrí nemecký spevák Gentleman, ktorý pravidelne boduje so svojimi hitmi v hitparádach po celom svete. Horúca Jamajka bude mať na festivale viacerých zástupcov, ohnivé rytmy reggae prinesie nielen Capleton a Lutan Fyah, ale i Perfect Giddimani a Burro Banton. Až z ďalekého Nového Zélandu priletí na festival maorská roots reggae kapela Katchafire. Európa bude mať tiež silné zastúpenie, okrem už spomínaného Gentlemana na Uprisingu vystúpia General Levy, Foreign Beggars a Lady Chann z Veľkej Británie, Looptroop Rockers zo Švédska a Eastwest Rockers z Poľska. Česko-slovenskú scénu budú hájiť  Prago Union, Oliver Lowe, AMO & Band či Medial Banana. Medzi chystané novinky sa teno rok radí plánovaný štvrtý stage. K už zabehnutému Main Stage, Dancehall Stage a Mungo’s Station, tak týmto ročníkom pribúda ďalšia dj-ská zóna venovaná Ska, Balkan a World Music. Kompletný program Uprisingu nájdete už teraz na webovej stránke festivalu. 

Festival Uprising nie je len o hudbe. Je to životný štýl a pre návštevníkov sú pripravené pestré a zaujímavé sprievodné akcie (futbalový turnaj, preteky na vodných bicykloch, exhibícia bikerov a skaterov, tanečný dancehall workshop, yoga playground či cvičenie capoeiri). Uprising sa môže pýšiť aj jedinečnou atmosférou, výborným areálom a krásnym prostredím blízko prírodného jazera. 

Ak existujú dni, kvôli ktorým sa festivaloví nadšenci už pred začiatkom leta tešia na jeho koniec, sú nimi určite 26 a 27. august. Ak existuje v Bratislave miesto, na ktorom sa každý rok stretávajú priaznivci dobrej hudby z celého Slovenska a okolitých krajín, sú nim jednoznačne Zlaté piesky. Ak existuje festival, po ktorom vám ešte dlho zostane teplo v srdci a úsmev na tvári, musí to byť Uprising.

www.uprising.sk
www.facebook.com/uprisingreggaefestival 

